বিধানসভা ভোটের আগে জোট নিয়ে দু’পক্ষের মধ্যে কথাবার্তা চলছে। সেই জল্পনা আরও উস্কে দিয়ে বুধবার কলকাতা প্রেস ক্লাবে যৌথভাবে সাংবাদিক বৈঠক করলেন দুই সিপিএম নেতা সুজন চক্রবর্তী, শ্যামল চক্রবর্তী এবং কংগ্রেসনেতা আব্দুল মান্নান। বিধানসভা ভোটের আগে বাম-কংগ্রেসের জোট আবহে এই কর্মসূচি যথেষ্ট ‘তাৎপর্যপূর্ণ’। প্রতারিতদের অর্থ ফেরতের দাবিতে ভোটের আগে যৌথভাবে আন্দোলনের আহ্বান জানান তিন নেতাই। বেআইনি অর্থলগ্নি সংস্থা সংক্রান্ত তদন্তে মুখ্যমন্ত্রী ও তৃণমূলের অন্যান্য নেতাকে জেরার দাবি জানিয়েছেন সুজন-শ্যামল-মান্নান। সারদা-কেলেঙ্কারির তদন্তে ‘ঢিলে’ দেওয়ার প্রতিবাদে আবার সিবিআই দফতরে অভিযানেরও পরিকল্পনা রয়েছে তাঁদের। 
যদিও জোটের বর্তমান পরিস্থিতি নিয়ে মুখে কুলুপ এঁটেছেন তাঁরা। সিপিএম নেতা সুজনের কথায়, ‘‘এ বিষয়ে যা বলার বামফ্রন্টের চেয়ারম্যান বিমান বসু বলবেন।’’ আর মান্নানের কথায়, ‘‘আমাদের হাইকম্যান্ডের অবস্থান সঠিকই আছে। কেন্দ্রীয় ও রাজ্য স্তরে আলোচনা চলছে। এটা তো কোনও মেডিক্যাল বুলেটিন নয় যে, অবস্থা স্থিতিশীল কি না তা বলতে হবে! চূড়ান্ত সিদ্ধান্ত প্রদেশ কংগ্রেস সভাপতি অধীর চৌধুরী জানিয়ে দেবেন।’’ 
জোট আলোচনায় অবশ্য বাম শিবিরই বেশি তৎপর। কংগ্রেস হাইকম্যান্ড এখনও এবিষয়ে আনুষ্ঠানিক সবুজ সংকেত দেয়নি। যে প্রসঙ্গে সুজনের বক্তব্য, ‘‘আমরা সবসময় এগিয়ে থাকি। যারা মানুষের স্বার্থে লড়াই করে, তারা সবসময় এগিয়ে থাকে। যিনি যেমন বুঝবেন, তিনি তাঁর মতো এগোতে পারেন।’’ সূত্রের খবর, খুব শীঘ্রই প্রার্থী ঘোষণা করতে পারে বামফ্রন্ট। সেক্ষেত্রে আসন সমঝোতা নিয়ে আলোচনাকে বাধাপ্রাপ্ত না করেই প্রার্থী ঘোষণা করা হবে বলে জানান সুজন। তবে মান্নানের বক্তব্য, ‘‘আমরা ক’টা আসন চাইছি, সেটা চূড়ান্ত হয়নি। এখনই আগ বাড়িয়ে কিছু বলা যায় না।’’ মঙ্গলবারেই আরএসপি নেতা ক্ষিতি গোস্বামী কংগ্রেসকে ‘সাম্প্রদায়িক দল’ বলে কটাক্ষ করেছিলেন। সে বিষয়ে সুজন বলেন, ‘‘উনি (ক্ষিতি) কী বলছেন জানি না। তবে আমরা কংগ্রেসকে ধর্মনিরপেক্ষ দল বলেই মনে করি।’’ মান্নানের বক্তব্য, ‘‘তৃণমূলকে উৎখাত করে গণতন্ত্র প্রতিষ্ঠা করতে বাম ও কংগ্রেসের মধ্যে আঁতাঁত দরকার। সেই প্রক্রিয়া চলছে। এখন কোনও মন্তব্য করে জোট-প্রক্রিয়াকে ব্যাহত করতে চাই না।’’